Pekes ut som restaurant-verstinger
Det var resultatet etter Mattilsynets tilsynskampanjer av burger- og pizzarestauranter over hele landet. I kveldens TV 2-innslag i programmet «Matkontrollen», får vi vite hvem som ifølge Mattilsynet er Norges restaurantverstinger. «Matkontrollen» har fått innsyn i resultatene fra alle Mattilsynets tilsynskampanjer som er gjennomført i hele Norge, over en periode på 16 måneder. Mattilsynet har deretter vurdert alle rapportene for TV-kanalen og valgt ut ni restaurantkjeder. Restaurantkjedene som er valgt ut er Burger King, McDonalds, TGI Fridays, Peppes Pizza, Jafs, Egon, Big Horn Steak House, Dolly Dimples og Pizzabaker’n.I løpet av perioden har det i de ni kjedene blitt gjennomført til sammen 345 tilsyn. Ut ifra denne oversikten er det tre restaurantkjeder som kommer dårligst ut. – Det er McDonalds, Peppes og Dolly Dimples. Det er de som har fått flest pålegg. Det vil si relativt alvorlige overskridelser av regelverket, forteller Atle Wold, seksjonssjef i Mattilsynet. Alle de tre restaurantkjedene har hatt mange tilsyn i perioden. McDonalds hadde 75 tilsyn, Peppes 50 og Dolly Dimples 33. Totalt fikk McDonalds 33 pålegg, Peppes 33 og Dolly Dimples 29. I vurderingen er antallet restauranter, antallet tilsyn og antall pålegg lagt til grunn. Wold mener det er kritikkverdig når så store aktører, som i utgangspunktet har gode rutiner, får såpass mange pålegg som disse tre har fått. – Det er viktig at det blir oppdaget i tide og at det blir utbedret, og det er jo veldig fint, men de må sørge for at det blir en permanent atferdsendring. Slik at man slipper å bekymre seg for om hygienen er dårlig, sier Wold.I et tilsyn er det ulik alvorlighetsgrad på tilbakemeldingene som blir gitt til restaurantene.* Mattilsynet er et statlig, landsdekkende forvaltingsorgan som er med på å sikre forbrukerne trygg mat og trygt drikkevatn. * Mattilsynet skal fremme folke-, plante- , fiske- og dyrehelse, miljøvennlig produksjon og etisk forsvarlig hold av fisk og dyr. * Mattilsynets oppgaver er også i forhold til kosmetikk og legemidler og føre tilsyn med dyrehelsepersonell. Kilde: Mattilsynet I TV 2-programmet kommer det frem at det går fra ikke tilfredsstillende til påpeking av plikt og så pålegg og til sist hastevedtak. Under et tilsyn ser Mattilsynet på flere forhold og det er derfor mulig at det kan bli registrert flere forhold på et tilsyn som ikke er tilfredsstillende. – Erfaringsmessig får restaurantene mest kritikk for dårlig renhold, personlig hygiene, temperatur og varehåndtering, sier Wold. Til sammen ble det registrert 18 tilfeller der muligheten for håndvask og personaltoalett ikke var tilfredsstillende. I 14 tilfeller ble det gitt pålegg til restaurantene. Det ble funnet 61 tilfeller der det ikke var tilfredsstillende rutiner på orden og renhold. Det ble gitt pålegg i 35 av disse tilfallende, hvorav flere fikk pålegg om stenging.Skadedyr er et av de forholdene som kan føre til et hastevedtak, dersom det blir oppdaget. Restauranter kan også bli stengt med øyeblikkelig virkning dersom man finner skadedyr i lokalet. I denne sjekken var det 11 restauranter som fikk «ikke tilfredsstillende» på dette vurderingspunktet Fem fikk pålegg og en av Fridays restauranter ble stengt på dagen fordi det ble funnet kakerlakker i restauranten i sjekkperioden. Administrerende direktør Rajko Mink bekrefter at Fridays City tidligere i år ble stengt på grunn av skadedyr. – Vi hadde varslet Mattilsynet tidligere om dette, og hadde en veldig god dialog med dem. Vi fulgte alle rådene fra skadedyrfirmaet, og gjorde alt vi kunne for å bli kvitt problemet. Restauranten ble gjenåpnet to dager senere, sier Mink. Best ut i Mattilsynets helsesjekk kom Big Horn Steak House, som utmerker seg blant de ni restaurantene med ikke å ha fått et eneste pålegg eller hastevedtak i sjekkperioden. Dette til tross for at kjeden har hatt 16 tilsyn i denne perioden.Driftssjef i Dolly Dimples Jon Alfred Stensønes er ikke fornøyd med å bli en av de tre dårligste restaurantene i denne sjekken. – Det synes vi veldig lite bra om. Vi ønsker å være best på det alt vi gjør innenfor matkvalitet, og må beklage det, sier Stenstønes. Han forteller at de nå har satt i gang tiltak for å bli enda bedre. – Vi har et eksternt firma som vi jobber tett med, og der har vi gjennomgått alle våre rutiner. Vi har sett på hva kan vi gjøre for å bli enda bedre og igangsatt et enda bedre internkontrollsystem. I tillegg jobber vi internt med at vi er oftere ute og sjekker opp våre avdelinger, forteller Stenstønes til «Matkontrollen». Administrerende direktør i Peppes Pizza Joannis Vendrig er heller ikke fornøyd med Peppes sin plassering, men understreker at de aldri har fått stengt restaurantene. – Jeg er veldig stolt av Peppes Pizza og de gode opplevelsene som vi gir til veldig mange gjester hver eneste dag, og veldig glad for den enorme innsatsen som våre medarbeidere gjør hver eneste dag for å gi de gode opplevelser. Nå er det dessverre blitt avdekket at vi har enkelte avvik fra våre rutiner, det må vi skjerpe oss på, derfor skal vi forbedre opplæringen ytterligere slik at vi i fremtiden kommer nærmere vårt mål om null avvik når det gjelder matsikkerhet, sier Vendrig til «Matkontrollen». Mc Donald's kommunikasjonssjef Erik Lødding sier til VG at ved tilsyn hos McDonald’s de siste to årene, har Mattilsynet ansett det som trygt å servere mat, selv om det har vært gitt noen pålegg på enkelte restauranter. – Alle våre gjester skal være trygge på at maten vår er sikker og holder god kvalitet. Vi har ikke mottatt noen anmerkninger fra Mattilsynet på at maten vår ikke er håndtert på en trygg måte, men tar selvfølgelig alle pålegg på største alvor. Et pålegg kan omfatte alt fra å utbedre lister langs dører til endring av hygieniske rutiner i serveringsbransjen i Norge, sier Lødding og legger til at McDonald’s har et godt samarbeid med Mattilsynet, og full respekt for jobben som de gjør.
Kakerlakker, mangelfulle håndvaskmuligheter og stenging på dagen. dagen.